text: Sprogforsker: Jo før små børn lærer dansk, jo bedre
  06 juni 2014 kl. 18.33
  Små børn fra mindretallet vil komme til at tale bedre dansk end de større børn, forudser sprogforsker.
  Det er fordi, der er kommet flere vuggestuer, hvor de små hører dansk.
  Og når børn meget tidligt kommer i kontakt med dansk, vil deres chancer for senere at tale sproget på modersmålsniveau være meget større, siger sprogforskeren Elin Fredsted fra Flensborg Universitet til Flensborg Avis.
  - At de unge allerede stifter bekendtskab med dansk i vuggestuerne vil sprogmæssigt vise sig at være et kvantespring, siger Elin Fredsted.
  Der er kommet flere og flere vuggestuer, og det betyder, at de små børn ikke først får kontakt med dansk i børnehaven som tre-årige.
  I vuggestuerne vil det derimod være helt ned til en alder på tre måneder.
  - Det vil sige, at børn, som har været i dansk vuggestue i Sydslesvig, vil kunne langt mere og bedre dansk senere i skolen, end det hidtil har været tilfældet, siger Elin Fredsted til avisen.
  Artikel i Flensborg Avis
  